Karsten Nonbo (V), 2005-04-27:
Det lovforslag, vi nu skal i gang med, er opdelt i to dele.
Der er en lille del om pasloven, og så er der ellers færdselsloven.
Jeg vil tage den lille del først, nemlig pasloven.
Det er en nedsættelse af pasgebyret fra 150 kr. til 115 kr. for børn under 18 år, og det er jo, kan man sige, med tilbagevirkende kraft fra den 1. oktober 2004.
Men jeg kan berolige med, at der ikke er noget spørgsmål om tilbagebetaling, for man har rent faktisk siden den 1. oktober 2004 kun betalt 115 kr., og så har folk fået en seddel på, at de muligvis fik en efterbetaling, hvis det her lovforslag ikke gik igennem.
Men da det meget gerne skulle gå igennem, er det store arbejde jo bare at destruere det kartotek, hvor man har dem stående, som eventuelt skylder det resterende beløb.
Selve hovedforslaget er færdselsloven, og her er mange rigtig gode elementer fra justitsministeren, og man fristes til at sige igen.
Jeg kan da ønske justitsministeren tillykke med, at antallet af dræbte fortsat er for nedadgående.
Så det går heldigvis hele tiden i den rigtige retning.
Jeg tror også, at det lovforslag, der ligger her, er et skridt i den rigtige retning.
Der er en del tiltag.
Det første punkt er, at når det her lovforslag er vedtaget, så skal nye knallerter registreres med nummerplade, og det tror jeg bliver en klar fordel, for vi kommer til at undgå meget af den ræskørsel, chikanekørsel, hvor man gemmer sig bag sin integralhjelm, så ingen kan se, hvem det er, der ligger og fræser rundt.
Det bliver en klar fordel.
Det bliver også en hjælp til dem, der har en sådan knallert og kører ordentligt, at skulle de få den stjålet, så vil det også være nemmere at finde knallerten til dem.
Det andet punkt er en skærpelse af sanktionerne for overtrædelse af køre-hvile-tids-bestemmelserne.
Det er sådan i dag, at der kan man hæmningsløst køre.
Nu bliver disse sanktioner skærpet, og man fastsætter det sådan, at det koster 100 kr. til chaufføren for hver procents overskridelse og 200 kr. til vognmanden for hver procents overskridelse, så det er ganske fornuftigt.
Så et rigtig godt tiltag ligger der i det.
Endelig er det også sådan, at vi får sat en grænse ind på 30 pct., og så begynder kørekortet at komme i fare.
En overskridelse på 30 pct. er ikke noget, man kommer til, det er meget bevidst.
Og det er også, selv om man har holdt i kø.
Det er nemlig en overskridelse på mere end 2 timer for en almindelig 8-timers-arbejdsdag.
Der bliver også lagt op til en skærpelse af bøderne til de chauffører, som kører uden kørekort til tunge køretøjer, og der bliver mulighed for at anvende digitale fartskrivere – også en god landvinding.
Hastigheden på motorveje for lastbiler øges permanent fra 70 til 80 km/t., så lastbilerne glider ind i den almindelige tungvognstrafik og den almindelige afvikling af trafikken.
Der har været nogle forsøg med overhalingsforbud, og vi har set, at det forbud har været en succes.
Det har bevirket en glidende trafik i første vognbane, og sådan bliver det fortsat, især når der nu gives lov til at køre med samme hastighed, uanset om det er med bus eller lastbil.
Der er et par punkter mere i forslaget.
Muligheden for at give tilladelse til motorløb på offentlig vej udvides, men det skal vel at mærke ske under ordnede og kontrollerede forhold, så der ikke bliver almindeligt anarki, men kun mulighed for, at unge mennesker kan få lov til at race af under betryggende forhold.
Til gengæld bliver der meget snævrere grænser for, hvad de ikke må.
Endelig er der en lille landvinding, som afkriminaliserer mange cyklister.
Det bliver lovligt at køre fra sit eget grundstykke over fortovet og ud på kørebanen.
Der er nok mange, der ikke er klar over, at det er ulovligt i dag, men sådan er tingenes tilstand, og det får vi heldigvis lavet om nu.
Jeg tror egentlig, at hvis man så politiets statistik, er der ikke givet mange bøder for det, men det er nok ikke, fordi det ikke har fundet sted.
Det er nok, fordi man allerede har nedprioriteret det.